लिवर शरीर का दूसरा सबसे जरूरी हिस्सा है। इसके आसपास हमेशा फैट जमा होता रहता है। जब इसके सेल में बहुत अधिक फैट जमा हो जाता है तो फैटी लिवर की समस्या हो जाती है। इस स्थिति में लिवर में सूजन आने लगती है और लिवर सिकुड़ने लगता है। आमतौर पर माना जाता है कि फैटी लिवर का कारण एल्कोहलिक पदार्थों का अधिक सेवन है। ये बात सच है कि एल्कोहल पदार्थों के अधिक सेवन से फैटी लिवर होने का खतरा कई गुना बढ़ जाता है। मगर आपको बता दें कि इस तथ्य का मतलब ये नहीं है कि अगर आप शराब नहीं पीते हैं, तो आपको ये रोग नहीं होगा। आजकल खान-पान की गलत आदतों और अनियमित जीवनशैली के कारण दिल और लिवर के रोगियों की संख्या तेजी से बढ़ रही है। लिवर से जुड़ी तमाम बीमारियों में फैटी लिवर प्रमुख है क्योंकि विश्वभर में इस रोग से करोड़ों लोग परेशान हैं।